**A jelentkezés menete a külföldi iskolák tanulói esetében**

Készült az [www.oktatas.hu](http://www.oktatas.hu) oldalon található tájékoztató alapján

Jelen tájékoztatóban összefoglaljuk a középfokú iskolába történő jelentkezés menetét azon tanulók számára, akik egy külföldi (vagy magyarországi, de külföldi rendszerben oktató) iskola tanulói, azonban jelentkezni szeretnének egy magyarországi középiskolában induló képzésre. A felvételi eljárás nyilvánvalóan magyar nyelven folyik, és a magyar felvételi eljárás szabályait kell ennek során alkalmazni minden jelentkezőre vonatkozóan. A középfokú iskolákba történő jelentkezés rendje és a felvételi eljárás szabályai alapvetően ugyanazok ezen tanulók esetében, mint a többi tanulónál, így jelen tájékoztatóban csak a legfontosabb különbségeket emeljük ki. Részletesebb információkért tanulmányozzák az Oktatási Hivatal (a továbbiakban: Hivatal) honlapján ([www.oktatas.hu](https://www.oktatas.hu/)) a **Köznevelés/Középfokú felvételi eljárás/Tájékoztató felvételizőknek/Felvételi a középfokú iskolákban a 2020/2021. tanévben** menüpont alól letölthető tájékoztató kiadványunkat.

A középfokú iskolák **2020. október 20-ig** nyilvánosságra hozták felvételi tájékoztatójukat és meghatározták tanulmányi területeiket, amelyekre a felvételi eljárás során jelentkezőket fogadnak. A tanulmányi területekről szóló információk és az intézmények felvételi tájékoztatói elérhetők a Hivatal honlapján a [KIFIR tanulmányi terület, felvételi tájékoztató és írásbeli vizsgahelyszín kereső](https://www.kir.hu/KIFIR2/TTJegyzekKereso/) linken. A tanulmányi területek leírása tartalmazza a felvételi kérelmek rangsorolási szempontjait is.

**A külföldi bizonyítványok továbbtanulás céljából történő elismerése annak a középiskolának a hatáskörébe tartozik, amelybe a tanuló a jelentkezését benyújtja.** Az eljárás során figyelembe vehető hozott pontok kiszámítását egyedileg, a választott iskolák igazgatójával kell egyeztetni. A külföldön megszerezett általános iskolai bizonyítványok elismerésére vonatkozóan részletes tájékoztató olvasható a Hivatal honlapján a [Képesítések elismertetése/Külföldön szerzett oklevelek, bizonyítványok elismerése/Általános iskolai bizonyítvány](https://www.oktatas.hu/kepesitesek_elismertetese/kulfoldon_szerzett_oklevelek/altalanos_iskolai_bizonyitvany) menüpontban. Az egyes intézmények tanulmányi területeivel kapcsolatban további információ az adott tanulmányi területet meghirdető intézmény felvételi tájékoztatójában olvasható, illetve közvetlenül intézménytől kérhető.

**Amennyiben a tanuló sajátos nevelési igényű, vagy beilleszkedési, tanulási, magatartási nehézséggel küzd, úgy a szülőknek a tanuló felvételi eljárásban való részvételére vonatkozó tájékozódást is meg kell kezdenie.**Ehhez segítséget találnak a [Tájékoztató a sajátos nevelési igényű jelentkezőknek](https://www.oktatas.hu/pub_bin/dload/kozoktatas/beiskolazas/2020/KIFIR_SNI_tajekoztato_09.02.pdf) dokumentumban.

Amennyiben a kiszemelt tanulmányi terület esetén a középiskola a felvétel feltételeként előírta a központi írásbeli vizsgát, úgy a jelentkezőnek **2020. december 4-ig** egyénileg kell jelentkeznie a vizsgára, **közvetlenül az általa választott vizsgaszervező intézményben**. A vizsgát bármely vizsgaszervező intézményben megírhatja, függetlenül attól, hogy a későbbiekben tervezi-e benyújtani a felvételi kérelmét az adott intézményben vagy sem. **Ez a jelentkezés csak az írásbeli vizsgára vonatkozik, nem tévesztendő össze a középfokú iskolákba való jelentkezéssel**, melynek határideje 2021. február 19. A központi írásbeli vizsgát szervező középiskolák jegyzékét a Hivatal közzétette a [honlapján](https://www.kir.hu/KIFIR2/TTJegyzekKereso/Home/VizsgaHelyszinKereso). A központi írásbeli vizsgákra **2021. január 23-án** kerül sor. A vizsgák lebonyolítására kizárólag egy vizsgaszervező iskolában, magyar nyelven, a fenti időpontban kerülhet sor. A vizsga megírására egy ettől eltérő (vagy külföldi) helyszínen nincs lehetőség. A központi írásbeli vizsgákra vonatkozó részletes információk, a korábbi évek feladatsorai megtalálhatók a [Központi írásbeli feladatsorok, javítási-értékelési útmutatók](https://www.oktatas.hu/kozneveles/kozepfoku_felveteli_eljaras/kozponti_feladatsorok) oldalon.

Intézményünk kizárólag a 6 évfolyamos képzésre jelentkezők számára szervez szóbeli felvételi vizsgát.

Az egyéni jelentkezés során a jelentkezőknek, a KIFIR elektronikus adatlapkitöltő program egyéni jelentkezők számára létrehozott felületén kell előállítani a felvételi lapokat. A felület használatáról és a felület elérhetőségéről az **„Egyéni jelentkezés menete a 2020/2021. tanévben zajló középfokú felvételi eljárás során"** című cikkben tájékozódhatnak majd 2021 januárjában. A felvételi lapok a következők:

* **jelentkezési lap**: a jelentkezők ezen a lapon jelzik a középfokú iskolának a jelentkezési szándékukat. A jelentkezési lapon a tanuló személyes adatain kívül szerepelnek az általános iskolai tanulmányi eredmények, továbbá a tanuló itt tud egyéb információkat (pl. kollégiumi igény, az eddig tanult idegen nyelv) a középfokú iskolával közölni. Minden középfokú iskolába külön jelentkezési lapot kell benyújtani. A felvételi eljárás során tetszőleges számú iskola és tanulmányi terület jelölhető meg.
* **tanulói adatlap**: a jelentkezők ezen a lapon hozzák a Hivatal tudomására, hogy mely intézmények mely tanulmányi területeire nyújtottak be jelentkezést. A tanuló személyes adatain kívül szerepel rajta az összes megjelölt tanulmányi terület, a tanuló által meghatározott sorrendben. Azt a tanulmányi területet kell előbbre sorolni, ahol szívesebben folytatná tanulmányait a jelentkező. A megjelölt iskolák a tanulói adatlapon feltüntetett sorrendet nem ismerhetik meg.

**A kinyomtatott és aláírt felvételi lapokat be kell küldeni a lapokon szereplő címre.** A felvételi lapok postára adását ebben az esetben a szülőnek önállóan kell elvégeznie, melynek határideje: **2021. február 19.**

A felvételi lapok aláírásáról részletes tájékoztató olvasható a Hivatal honlapján a **Köznevelés/Középfokú felvételi eljárás/Tájékoztató felvételizőknek/Tájékoztató a felvételi lapok aláírásáról menüpontban**. A tájékoztató részletesen ismerteti az aláírással kapcsolatos tudnivalókat. A tanuló felvételi lapjai a szülő/gyám aláírása nélkül a középfokú felvételi eljárás során nem fogadhatók el a tanuló jelentkezési szándékát képviselő dokumentumként. Amennyiben a különélő szülők a gyermek iskolájának, életpályájának megválasztása tekintetében nem tudnak megegyezni, úgy a köztük lévő vita eldöntése a gyámhatóság hatáskörébe tartozik, a Hivatal ezekben az ügyekben nem hozhat döntést. Hangsúlyozottan felhívjuk a figyelmet arra, hogy a szülők közötti megegyezés illetve a gyámhatósági döntés hiánya akadályozza a tanuló részvételét a felvételi eljárásban!

A felvételi vizsgák eredményei, tapasztalatai vagy egyéb információk alapján **2021. március 22-23-án** a tanulóknak lehetőségük van a tanulói adatlapon szereplő sorrend megváltoztatására, illetve új tanulmányi terület felvételére is, de utóbbira csak olyan középfokú iskolában, amely az eredeti tanulói adatlapon már szerepelt. Az új tanulmányi terület felvételéhez az érintett középfokú iskolával történt előzetes egyeztetés is szükséges. A változtatáshoz **módosító tanulói adatlapot**kell előállítani a KIFIR rendszerből melyet **2021. március 24-ig** meg kell küldeni a Hivatalba. A módosító adatlap előállítását és a **Hivatalhoz történő továbbítását** szintén a szülőnek kell elvégeznie.

A tanulói és módosító tanulói adatlapok feldolgozása után a Hivatal **2021. április 9-ig** iskolánként, azon belül tanulmányi területenként elküldi a jelentkezők listáját a középfokú iskoláknak. A középfokú iskola igazgatója rangsorolja a listán szereplő jelentkezőket, megadja az adott tanulmányi területre felvehető tanulók számát, és az így előálló rangsort **2021. április 14-ig** megküldi a Hivatalnak.

A Hivatal ezt követően **2021. április 23-ig** elkészíti, és a középfokú iskoláknak megküldi a hivatalos végeredményt (az egyeztett felvételi jegyzéket). A jegyzék elkészítése során a Hivatal a tanulói adatlapon a jelentkező által meghatározott sorrend, a középfokú iskola által meghatározott felvételi rangsor, valamint az adott tanulmányi területre felvehető létszám együttes mérlegelése alapján az adott jelentkezőnek egyetlen felvételi kérelmét nyilvánítja elfogadottnak, a többit elutasítja. A Hivatal a jelentkezőnek azt az adatlapon szereplő legalacsonyabb sorszámú felvételi kérelmét nyilvánítja elfogadottnak, amelyet az adott tanulmányi területet meghirdető iskola elfogadott, és a jelentkező a középfokú iskola által közölt felvehető tanulói létszámon belül van.

A felvételt hirdető középfokú iskola az egyeztetett felvételi jegyzék alapján, **2021. április 30-ig** megküldi a felvételről vagy az elutasításról szóló értesítést a jelentkezőnek (szülőnek), továbbá az általános iskolának. **Az iskola által meghozott döntés ellen jogorvoslattal lehet élni** jogszabálysértésre vagy az intézmény belső szabályzatának megsértésére hivatkozással, melyet **az érintett középfokú iskola fenntartójához kell benyújtani**. A jogszabályok alapján a Hivatal az egyes intézmények felvételi eljárásának jogszerűségét, valamint az intézmények működésének törvényességét nem vizsgálhatja. A középfokú jelentkezést elutasító igazgatói határozattal szembeni jogorvoslati eljárásban a középfokú **intézmény fenntartója** jár el és hoz másodfokú döntést.

Amennyiben a tanuló nem nyer felvételt, vagy felvételt nyer, de nem kíván beiratkozni a számára felvételt biztosító iskolába, úgy a rendkívüli felvételi eljárás során (**2021. május 10-től – augusztus 31-ig**) – egyénileg, közvetlenül az általa választott középfokú iskolába való jelentkezéssel, egyeztetéssel kérheti felvételét bármely olyan középfokú iskolába, amelynek az általános felvételi eljárás lezárulása után maradtak üres férőhelyei.

A középfokú felvételi eljárással kapcsolatban további tájékoztatást olvashatnak az alábbi oldalakon:

* Felvételi a középfokú iskolákban a 2020/2021. tanévben
* Tájékoztató az egyéni jelentkezés menetéről a 2020/2021. tanévben zajló középfokú felvételi eljárás során
* [Tájékoztató a központi írásbeli vizsgákról](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/kozepfoku_beiskolazas_rendje)
* [Tájékoztató a sajátos nevelési igényű jelentkezőknek](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/sni_tanulok_reszvetele)
* [Tájékoztató a felvételi lapok aláírásáról](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/tajekoztato_felveteli_lapok_alairasa)
* [Adatvédelmi tájékoztató a középfokú felvételi eljárás során kezelt személyes adatokról](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/adatvedelmi_tajekoztato)